text: Kørte rundt med skarpladt pistol
  17 august 2010 kl. 06.36
  To mænd blev i går anholdt for besiddelse af et skarpladt våben i en bil, der var stjålet.
  Ved 21-tiden mandag aften indløb der hos politiet i Kolding en anmeldelse om, at der var hørt skud på Mosevej.
  Politiet sendte straks en bil til området, der ved synet af en mistænkelig bil standser den.
  I bilen, der i øvrigt er stjålet, sidder to mænd. De to mænd på hhv. 23 og 24 år, er i besiddelse af et skarpladt skydevåben, og betjentene anholder derfor de to, der i forvejen er kendt af politiet.
  De to mænd er sigtet for overtrædelse af våbenloven og fremstilles i dag kl. 14 i et grundlovsforhør i Kolding.
  